**Pobožnosť krížovej cesty v duchu Medaily Panny Márie**

**Úvodná modlitba**

**Pane Ježišu, chcem ťa v duchu sprevádzať na krížovej ceste. V tejto rozjímavej modlitbe sa spájam s tebou podľa príkladu Panny Márie a mnohých tebe oddaných sŕdc.**

**Pomôž mne aj mojim drahým plniť tvoju vôľu vo všetkých okolnostiach života ako svätá Katarína Labouré, tvoja verná služobnica. Amen.**

*prvé zastavenie*

**Odsúdenie Pána Ježiša**

*„Vtedy ho všetci opustili a rozutekali sa. Vyniesli nad ním súd, že je hoden smrti.“ (Mk 14, 50.64)*

**Pane Ježišu, prišiel si všetkým ľuďom ukázať cestu spásy. Sám si sa stotožnil s chudobnými, opustenými a opovrhovanými, čím si nám dal príklad láskavej služby. Bol si obrancom spravodlivosti a ľudskej dôstojnosti, ale s výsmechom odmietli a odmietajú prijať tvoje posolstvo lásky.**

**Ježišu, milosrdenstvo!**

**\***

**Panna Mária pri svojom zjavení sestre Kataríne zverila poslanie. Keď sestra o zjavení hovorila kňazovi pri spovedi, neveril jej a smial sa.**

**Pane, odpusť nám, že často odmietame, posudzujeme a odsudzujeme iných, ale seba vieme ospravedlniť.**

**Bez hriechu počatá Panna Mária, oroduj za nás, ktorí sa k tebe utiekame.**

*druhé zastavenie*

**Prijatie kríža**

*„A oni prevzali Ježiša. Sám si niesol kríž a vyšiel na miesto, ktoré sa volá Lebka, po hebrejsky Golgota.“ (Jn 19, 16-17)*

**Pane Ježišu, tvoj ťažký kríž, ktorý nesieš z lásky k nám, symbolizuje naše nevernosti. Úprimne ľutujeme svoje hriechy, odpusť nám a zmiluj sa nad nami i nad celým svetom.**

\*

**Poslanie, ktoré zverila Panna Mária sestre Kataríne, bolo spojené s utrpením. Ona ho s láskou prijala a niesla v duchu výzvy Pána Ježiša: „Kto chce byť mojím učeníkom, nech vezme svoj kríž a nasleduje ma“.**

**Pane, pomôž nám znášať každodenné ťažkosti, ktoré sú súčasťou života. Nauč nás prijať ich ako prostriedok duchovnej očisty a vzrastu v láske.**

tretie zastavenie

**Prvý pád pod krížom**

*„Jeho ranami sme uzdravení. Všetci sme blúdili ako ovce, išli sme každý vlastnou cestou; a Pán na neho uvalil neprávosť nás všetkých.“*

*(Iz 53, 5-6)*

**Pane Ježišu, ty si s láskou a trpezlivosťou pretrpel bičovanie a tŕním korunovanie. Vyčerpaný pod ťarchou ľudskej zloby padáš na zem. Posilňuj nás v slabostiach a pokušeniach.**

**\***

**Počas prvého zjavenia bola Panna Mária smutná, keď rozprávala sestre Kataríne o ťažkých skúškach a nešťastiach, ktoré doľahnú na svet. Ako matka má hlboký súcit s obeťami vojen, násilia, nespravodlivosti, hladu. Trpí pre zlo vo svete spolu so svojím Synom.**

**Pane, nauč nás poznávať tvoju svätú tvár vo všetkých trpiacich a uvedomovať si zlo hriechu, ktorý nás zbavuje dôstojnosti Božích detí. Pomôž nám hájiť práva chudobných a utláčaných tak ako svätá Katarína.**

štvrté zastavenie

**Stretnutie Pána Ježiša s Matkou**

*Simeon ich požehnal a Márii, jeho Matke, povedal: „On je ustanovený na pád a na povstanie pre mnohých v Izraeli a na znamenie, ktorému budú odporovať. A tvoju vlastnú dušu prenikne meč.“*

*(Lk 2,34-35)*

**Pane Ježišu, tvoja Matka ťa stále s láskou sprevádzala. Aj na krížovej ceste ti dodávala silu svojou prítomnosťou a láskavým pohľadom. Pomôž nám žiť v Božej prítomnosti.**

**\***

**Panna Mária ako dobrá matka je s nami v každom trápení. Katarína sa jej celkom zverila ako deväťročná sirota. Pomoc Panny Márie je aj pre nás zárukou, že dôjdeme do cieľa, keď budeme plniť Božiu vôľu.**

**Pane, ďakujeme ti za nebeskú Matku. Zverujeme seba, všetkých našich drahých a trpiacich do jej ochrany.**

**Matka lásky, bolesti a milosrdenstva, oroduj za nás.**

piate zastavenie

**Pomoc pri nesení kríža**

*„Tu prinútili istého Šimona z Cyrény, Alexandrovho a Rúfovho otca, ktorý sa tade vracal z poľa, aby mu niesol kríž.“*

*(Mk 15,21)*

**Pane Ježišu, ty pokorne prijímaš pomoc človeka, ktorého vojaci k tomu prinútili, lebo chceš splniť svoje božské poslanie.**

**\***

**Panna Mária povedala sestre Kataríne: „Budeš mať veľa protivenstiev.“ Všetci sa stretávame s ťažkosťami, ale máme byť pri tom vnímaví aj na potreby blížnych.**

**Pane, daj nám srdce, ktoré by ochotne plnilo tvoju vôľu. Prosíme tiež o pokoru, aby sme vedeli prijať pomoc a ochotne poslúžili iným v každej situácii.**

šieste zastavenie

**Služba Veroniky**

*„Čokoľvek ste urobili jednému z týchto mojich najmenších bratov, mne ste urobili.“ (Mt 25,40)*

**Pane Ježišu, kým ľud na teba nepriateľsky pozeral, odvážna žena Veronika sa predrala pomedzi vojakov, aby utrela tvoju zohavenú tvár. Prosíme ťa, daj nám odvahu vyznávať svoju vieru a konať dobro za každých okolností.**

**\***

**Panna Mária povzbudzovala sestru Katarínu, aby konala skutky telesného i duchovného milosrdenstva, a preto tak obetavo slúžila starcom, chorým, mládeži...**

**Pane, odpusť nám, že pri pohľade na nepríjemný výzor človeka prejavíme ľahostajnosť alebo odpor. Prosíme ťa, daj nám milosť vidieť v každom človeku tvoju svätú tvár.**

siedme zastavenie

**Druhý pád pod krížom**

*„Veru, veru, hovorím vám: Ak pšeničné zrno nepadne do zeme a neodumrie, ostane samo. Ale ak odumrie, prinesie veľkú úrodu.“*

*(Jn 12,24)*

**Pane Ježišu, pri tvojom druhom páde nám dávaš príklad vytrvalosti v premáhaní zla. Láska vyžaduje neustále obety.**

**\***

**Sestra Katarína opätovne zveruje žiadosť Panny Márie svojmu spovedníkovi, ktorý ju opäť odmieta slovami: „Prestaňte už fantazírovať!“**

**Pane, prosíme ťa o vytrvalosť v dobrom a o silu premáhať svoje povahové chyby, zlozvyky a znechutenia. A keď klesneme, pomôž nám vždy vstať a pokračovať na ceste s tebou.**

ôsme zastavenie

**Plačúce ženy**

*„Šiel za ním veľký zástup ľudu aj žien, ktoré nad ním kvílili a nariekali. Ježiš sa k nim obrátil a povedal: ´Dcéry Jeruzalemské, neplačte nado mnou, ale plačte samy nad sebou a nad svojimi deťmi.´“*

*(Lk 23,27-28)*

**Pane Ježišu, pomôž nám, aby sme boli sebakritickí, začali naprávať svet od seba a konali pravé pokánie.**

**\***

**Uprostred vojnovej situácie, chaosu, násilia a pomsty sestra Katarína vedela zaujať nestranný postoj a pomáhať každému. Naučila sa to v škole Panny Márie.**

**Pane, pomôž mi v každej situácii zachovať pokoj, kresťanský optimizmus a úplne ti dôverovať.**

**Bez hriechu počatá Panna Mária, oroduj za nás, ktorí sa k tebe utiekame, ale i za tých, ktorí sa k tebe neutiekajú.**

deviate zastavenie

**Tretí pád pod krížom**

*„Nevládny som a celý dobitý...Srdce mi búcha, sila ma opúšťa...“*

*(Ž 38,9-11)*

**Pane Ježišu, ty si vzal na seba všetky hriechy sveta. Nesieš ich s láskou a vedieš nás k Bohu cestou, na ktorej tiež padáme. Pomôž nám vždy vstať a kráčať za tebou.**

**\***

**Panna Mária pri zjavení sestre Kataríne predpovedala, že príde ťažká doba. Vtedy sestra smelo hájila spravodlivosť, bola ochotná obetovať sa za obvinenú sestru a ísť namiesto nej do väzenia.**

**Pane, odpusť nám strach a zbabelosť, keď máme hájiť pravdu a blížnych. Pomôž nám slúžiť bez vypočítavosti, opravdivo a s láskou.**

desiate zastavenie

**Pán Ježiš pozbavený rúcha**

*„Vzali jeho šaty a rozdelili ich na štyri časti, pre každého vojaka jednu. Vzali aj spodný odev. Ale tento bol nezošívaný... Preto si medzi sebou povedali: ´Netrhajme ho, ale losujme, oň čí bude!´“*

*(Jn 19,23-24)*

**Pane Ježišu, zbavujú ťa nielen rúcha, ale aj úcty. Znášaš za naše hriechy krajnú chudobu a potupu.**

**\***

**Panna Mária je vzor chudobného a mravne čistého života. Duša odpútaná od všetkého je disponovaná slúžiť iným tak ako sestra Katarína.**

**Pane, každý človek má právo na úctu. Prosíme ťa, aby sme si chránili mravnú čistotu vo vedomí, že sme chrámom Ducha Svätého. Pomôž nám konať skutky telesného a duchovného milosrdenstva.**

jedenáste zastavenie

**Pribíjanie na kríž**

*„Keď ho ukrižovali, bolo deväť hodín.“ (Mk 15,25)*

**Pane Ježišu, ďakujeme ti, že si znášal bolesti križovania. Dovoľ nám modliť sa s tebou: „Otče, odpusť im, lebo nevedia, čo robia“. A tiež prosíme: Ježišu, pre zásluhy tvojich svätých rán, odpusť nám a zmiluj sa nad nami i nad celým svetom.**

**\***

**Panna Mária podľa príkazu Pána Ježiša učila sestru Katarínu neodplácať krivdy, ale konať dobré skutky.**

**Pane, prosíme Ťa, pomôž nám ochotne odpúšťať v duchu evanjelia a tiež vedieť prosiť o odpustenie.**

**Ježišu tichý a pokorný srdcom, pretvor naše srdce naše podľa svojho srdca.**

dvanáste zastavenie

**Pán Ježiš zomiera**

*„Keď Ježiš uzrel matku a pri nej učeníka, ktorého miloval, povedal matke: ´Žena, hľa tvoj syn!´ Potom povedal učeníkovi: ´Hľa, tvoja matka!´“ (Jn 19, 26-27)*

**Pane, ty si nám dal za matku Pannu Máriu. Tvoj apoštol Ján je naším bratom. Daj, aby sme sa aj my stali tvojimi apoštolmi.**

**Panna Mária pri jednom výjave počas zjavenia držala v ruke zemeguľu a pri inom stála na nej šliapuc hlavu hada. Cez jej ruky prúdili lúče milostí, ktoré nám získal Ježiš Kristus svojou smrťou.**

**Pane, pri krste sme sa stali Božími deťmi. Pomôž nám úprimne obnovovať túto milosť vo sviatosti zmierenia.**

**Ukrižovaný Ježišu, zmiluj sa nad nami aj nad dušami v očistci.**

*trináste zastavenie*

**Telo Pána Ježiša v náručí Sedembolestnej**

*„Tu istý muž menom Jozef, člen rady, dobrý a spravodlivý človek z judejského mesta Arimatey...sňal jeho telo z kríža.“*

*(Lk 23,50-51)*

**Pane Ježišu, tvoja matka ostáva pevná aj v najťažších chvíľach. Daj nám vzrastať vo viere, nádeji a láske. Sedembolestná Matka, oroduj za našu drahú vlasť.**

**\***

**Na rube medaily Panny Márie je kríž, monogram M a dve srdcia. Tieto symboly vyjadrujú podstatu kresťanskej náuky.**

**Pane, ďakujeme ti za medailu, ktorú zverila Panna Mária sestre Kataríne a cez ňu nám ako účinný prostriedok apoštolátu. Daj, aby bol každý mariánsky ctiteľ svetlom pre druhých , tak ako svietia hviezdy na medaile.**

**Božské Srdce Ježišovo a Nepoškvrnené Srdce Panny Márie, spojte nás úzko so sebou.**

*štrnáste zastavenie*

**Pochovanie Pána Ježiša**

*„Keď ho sňal z kríža, zavinul ho do plátna a uložil do vytesaného hrobu, v ktorom ešte nik neležal.“ (Lk 23,53)*

**Pane Ježišu, tvoji učeníci prežívali ťažkú skúšku viery. Vo svojom milosrdenstve si ich posilnil svetlom Ducha Svätého. Udeľ aj nám jeho milosti a dary.**

**\***

**Panna Mária pri zjavení v kaplnke dovolila sestre Kataríne**

**dôverne položiť ruky na svoje kolená a povzbudila ju: „Prichádzaj často k tomuto oltáru...“**

**Pane, prosíme ťa o milosť pravidelnej a správnej modlitby, aby sme pred svätostánkom sviatostnému Spasiteľovi úprimne zverovali svoje radosti, bolesti i sklamania a počúvali jeho vnuknutia.**

**Záver**

*Svätý Ján v Zjavení hovorí: „Videl som nové nebo a novú zem.“ (Zjv 21,1)*

**Krížová cesta Pána Ježiša nekončí smrťou a hrobom, ale veľkonočnou radosťou.**

**Pane Ježišu, pomôž nám žiť v duchu kresťanského optimizmu napriek životným skúškam a udeľ nám potrebné milosti prúdiace cez ruky Panny Márie, ako to symbolizuje Zázračná medaila.**

**Bez hriechu počatá Panna Mária, oroduj za nás, ktorí sa k tebe utiekame.**